સૌ ને બપોરા કરાવીને પાંચાળની ચોડી ભોમકા ઉપર સૂરજ મહારાજ સવારથી બપોર સુધીનો હિસાબ લખવા આકાશને અડીએ અટક્યા હતા…પોતાના છાંયડાને ખોળામાં લઇને, પાંચાળ મલકનાં આછાંપાછાં ઝાડવાં તડકાના પડાળને માથા ઉપર રાખીને સૂનમૂન ઊભાં હતાં…! ગામડાનો બપોરી પહોર શેરીએ શેરીએ ખાટલા ઢાળીને લાંબા ડિલ કરતો હતો… એવે વખતે મોઢુકા ગામની મધ્યમાં વળીબંધ ખોરડાની ચાર ઓરડાની ઓસરીમાં મોઢુકાનો અમરોભાઇ ધાધલ, ચણોઠીના ફોતરા જેવા લાલચટક ઢોલિયા ઉપર મખમલના ઓશીકે માથું નાખીને બપોરની નીંદરના પ્રયાણ કરે છે.